Ahmad Maasom Pergau

Pendidikan

Tuan Guru Ahmad Maasom mendapat pendidikan awal di Pondok Lebai Deraman, Pasir Mas, Kelantan. Di pondok inilah beliau mula-mula mempelajari taranum al-Quran. Antara guru beliau ialah Tuan Guru Haji Yusof bin Haji Bulat yang lebih dikenali ramai sebagai Tuan Guru Haji Yusof Kedondong, seorang qari istana. Beliau belajar sebahagian lagu-lagu bacaan al-Quran terutama lagu Hijazi daripada Tuan Guru Haji Yusof bin Haji Bulat.

Belajar di Makkah

Tuan Guru Haji Ahmad Maasom Pergau belajar ilmu ulum Al-Quran dengan Qurra Makkah dengan seorang guru yang terkenal iaitu Syeikh Ahmad bin Abdullah Hijazi selama 5 tahun. Syeikh Ahmad Hijazi belajar dengan Sheikh Abdullah bin Muhammad Qasim As-Sanquri (Tok Senggora), seorang Ajam dari Senggora.
Di Makkah  Al Mukarramah juga beliau juga mendapat didikan daripada Syeikh Abdul Samad Fidal dan Syeikh Muhammad Abdul Samad al-Jambi.

Belajar di Mesir

Tuan Guru Haji Ahmad Maasom Pergau kemudian berhijrah ke Mesir dan belajar ulum Quran dengan Syeikh Taha Al-Fashani yang merupakan guru kepada Sheikh Mustafa Ismail di Mesir. Tuan Guru Haji Ahmad Maasom Pergau juga berguru dengan qari terkenal iaitu Sheikh Mahmud Khalil Al-Husory dan Syeikh Abdul Fattah Al-Qadhi. Tuan Guru Haji Ahmad Maasom Pergau berada di Mesir selama 15 tahun. Setelah berada di Mesir selama 15 tahun mendalami Ulum Al-Quran, Tuan Guru Haji Ahmad Maasom pulang  ke tanahair sendiri untuk menabur bakti mengajar ilmu  di Kelantan sebelum berhijrah ke Terengganu. Namun, beliau masih berulang-alik ke Kelantan untuk mengajar kelas al-Qurannya.  
Beliau merupakan satu-satunya qari negara yang mempelajari tilawah al-Quran dalam tempoh masa yang agak lama iaitu lebih kurang dua puluh tahun daripada ulama al-Quran yang terkenal mengikut kaedah talaqqi dan musyafahah dan mempunyai sanad yang mantap.

Meninggal dunia

Tuan Guru Ahmad Maasom mengadap Ilahi pada hari rabu 11 November 1987 bersamaan 19 Rabiul Awal 1408 di usia 71 tahun. Kehilangan beliau amat terasa di kalangan ramai anak murid seluruh negara terutamanya ramai di Kelantan, Kedah, Terengganu, Selangor dan di luar negara terutamanya dikalangan rakan dan anak muridnya di Thailand, Kampuchea dan Indonesia . Jenazahnya disemadikan di Tanah Perkuburan Kampung Banggol Air Leleh, Batu 6, Tok Jiring, Terengganu.

Legasi

Beliau mempunyai ramai anak murid dalam bidang qiraat dan al-Quran hasil didikan beliau. Antaranya ialah Johan Musabaqah tahun 1964 iaitu Ustaz Hasan Musa dan ramai lagi guru al-Quran yang meneruskan ilmu Al-Quran. Antaranya ialah Datuk Haji Nik Jaafar Ismail, Ustaz Rusli Md Zain Al-Farqawi dan Ustaz Abdul Rahim Ahmad, johan kebangsaan 1993 dan 1994 yang masih aktif mengajar hasil didikan almarhum Tuan Guru Haji Ahmad Maasom Pergau. Ustaz Abdul Rahim Ahmad ketika berusia 27 tahun mempelajari Ulum Quran melalui bimbingan Tuan Guru Ahmad Maasom selama 12 tahun (1975 sehingga tahun 1987) .
Ramai lagi anak didikan Tuan Guru Ahmad Maasom bertebaran di seluruh negara, terutama di Kelantan , Kedah , Trengganu di mana sanad Al-Quran mereka tercatat nama Tuan Guru Ahmad Maasom, kerana beliau mahir menulis khat bagi menghasilkan Sanad berbentuk sijil untuk pelajarnya. Hasilnya ramai para imam-imam dan pencinta Al-Quran bersanad mengenali tokoh ini dengan kata mereka Ustaz Ahmad Maasom itu nombor satu ataupun dengan kata-kata lain bila ditanya Qari yang hebat di Malysia tentunya ahli Quran di Malaysia akan mengatakan individu tersebut ialah Ahmad Maasom Pergau. (sila rujuk buku ke 2)